## ƏBDÜRRƏHİM BƏY HAQVERDİYEV

(1870-1933)

O, dolğun məzmunlu dram əsərləri, maraqlı hekayələri ilə şöhrətlənmiş, ədəbiyyatımızın və sənətimizin inkişafında mühüm rol oynamışdır.

Kamran Məmmədov

- Yada salın

- Ədəbi qəhrəmanları gülünc vəziyyətə düşən hansı əsərləri xatırlayırsınız?
- Bu qəhrəmanlarla bağlı sizdə hansı hiss və düşüncə yaranıb?

- Düşünün

- İnsanlar hansı səbəblərə görə gülünc vəziyyətə düşə bilərlər?

- Oxuda aydınlaşdırın

- Əsərdə tanış olmayan sözlərin mənasını lüğətlərin, sorğu kitablarının köməyi ilə aydınlaşdırın.
- Əsərdəki bədii ifadə vasitələrini müəyyənləşdirin.

## BOMBA

1

Qorodovoy Kərbəlayı Zal iyirmi beş ildən artıq idi, polis idarəsində xidmət edirdi. Onun arvadı hərdənbir deyərdi:

- A kişi, sənin saqqalına nə şaşka yaraşır, nə də şapka. Gəl sən bu qorodovoyluqdan əl çək! Bir balaca alış-verişə yapış. Bir baqqal dükanı aç! Kərbəlayı Zal cavab verərdi:

- Arvad, sən hökumətin ləzzətini anlamırsan. Əgər səni qorodovoy eyləyələr, min il qulluqdan çıxmazsan; bir də mən iyirmi beş ildən artıqdır ki, polis qulluğundayam. Bir-iki ildən sonra pensiyəm çıxacaq. Ondan sonra rahat əyləşib pensiyəni yeyərik.

Belə danışıqdan sonra arvad həmişə sakit olardı.

- Nə deyirəm, kişi, özün bil!